59 de decese în ultimii doi ani la centrele de boli psihice Măciuca și Băbeni fără ca poliția să investigheze! În acest timp, bolnavii nesupravegheați alergau prin curțile vecinilor și intrau în casele oamenilor

marți, 24 ianuarie 2017, 6:48

Noi imagini cu oamenii din centrul de boli psihice ”Măciuca”: aleargă goi prin curțile localnicilor!

Președintele CJ Vâlcea, Constantin Rădulescu, PSD, spune că ”ce am văzut e grav” și că așteaptă rezultatul anchetei.

”În ultimii doi ani, la centrele Măciuca și Băbeni din Vâlcea au murit 59 de oameni fără ca poliția să investigheze”, povestește Georgiana Pascu, de la Centrul pentru Resurse Juridice.

”La toți, cauza morții a fost stop-cardiorespirator, cu excepția unui singur caz de pneumonie, ceea ce este ciudat dacă ai în față studiile din restul județelor”.

ONG-ul a fost blocat anul trecut chiar de către directorul Nicolae Badea, de la DGASPC Vâlcea.

„Cei de la Asistență Socială Vâlcea nu au vrut să ne permită accesul pentru a-i vedea pe pacienți”, povestește Georgiana Pascu.

IPJ Vâlcea a confirmat ieri că ”am deschis dosar penal in rem pentru abuz în serviciu”.

Investigație de Mirela Neag, Răzvan Luțac și Cătălin Tolontan

50 de oameni cu afecțiuni psihice sînt internați la Centrul de Recuperare și Reabilitare Neuropsihiatrică Măciuca din județul Vâlcea.

Gazeta a publicat ieri imagini care-i arată pe pacienți imobilizați de glezne cu chingi folosite, de obicei, pentru legarea mărfurilor transportate în TIR-uri.

”Asta se întîmplă pentru că o parte dintre infirmieri lucrează la casa managerului Sergiu Smărăndoiu. N-au timp de pacienți!”, susțin angajați ai spitalului.

”E o înscenare, cineva îi folosește pe bolnavi ca să-mi facă rău”, sună replica directorului centrului cu 68 de angajați, dar fără nici un medic.

Sergiu Smărăndoiu, 49 de ani, are formație de agronom și, potrivit colegilor săi, ”relații la nivelul Consiliului Județean, de care depinde centrul”.

Legarea bolnavilor este posibilă, dar numai la indicația medicului și temporar. Contactat de ziariștii de la ”Observator”, un medic a declarat pentru Antena 1 că ”rănile de la glezne indică o imobilizare frecventă, nu una făcută o dată, de două ori”.

IPJ Vâlcea a declarat ieri pentru Gazetă, prin purtătorul de cuvânt Loredana Sandu, că „s-a deschis dosar penal pentru abuz în serviciu in rem, iar ancheta este în desfășurare la Parchetul de pe lângă Judecătoria Bălcești”.

”Forță de muncă ieftină”

La Măciuca, lipsa de grijă față de oamenii cu suferințe psihice depășește cadrul relatării de ieri. Iată altă imagine!

Fotografia pe care ziarul o face publică astăzi îl arată pe unul dintre bolnavi, gol, în curtea unui localnic.

”Nu doar că e adevărat tot ceea ce ați scris, dar e mult mai rău”, spune unul dintre vecinii centrului din Vâlcea. ”Îi lasă nesupravegheați și intră în curți. Unii pleacă de acolo cu ce pot, cu o cratiță, așa cum mi s-a întîmplat mie. Asta după ce luase unele obiecte din casă și le aruncase în curte”, povestește vecinul centrului de neuropsihiatrie.

Potrivit altor localnici, ”pacienții cu suferințe mai mici sînt folosiți drept forță de muncă ieftină, oamenii le dau 10 lei pe zi și țigări”.

„E o situație gravă, voi lua măsuri dure!”

Președintele CJ Vâlcea, Constantin Rădulescu (foto sus), PSD, spune că așteaptă încheierea a două anchete, după care va decide ce e de făcut.

– Domnule Rădulescu, ați citit investigația publicată în Gazetă despre centrul de bolnavi psihic din Măciuca?

– Știu cazul. Am fost în control și merg periodic și acolo, și la alte centre din județ. Trebuie să spun că acolo se duce o luptă corp la corp. Este inadmisibil ca în urma unui scandal între șeful de centru și 2-3 angajați să se ajungă într-o situație de genul acesta.

– Dincolo de orice luptă, e normal să sufere pacienții?

– E regretabilă situaţia, gravă. Și voi lua măsuri dure. Nu o pot privi decît cu mare îngrijorare.

– Cînd veți lua măsurile?

– Există două anchete. Una este făcută de Comisia de disciplină din subordinea CJ, iar cea de-a doua, din cîte am fost informat de DGASPC Vâlcea, la Poliția din Măciuca. De îndată ce se vor găsi vinovații, voi lua măsurile cele mai dure. Indiferent dacă va fi vorba de manager și chiar s-au întîmplat acele scene. Ori acei oameni să fi fost puși în acele ipostaze în mod intenționat, pentru că există și posibilitatea asta.

– Ce ați decis după controale?

– Am făcut lucrări la interior, la acoperiș, la canalizare. Inclusiv săptămîna trecută am avut o întîlnire cu șefii de centru pentru a se reevalua medicația.

„E o imagine proastă asupra județului. Nu trebuia ca acei oameni să ajungă în respectivele ipostaze, indiferent din ce motiv ” Constantin Rădulescu, președinte CJ Vâlcea

– Spuneți că veți lua măsuri dure. Care ar fi acelea?

– Inclusiv desfacerea pe loc a contractului de muncă.

– Am înțeles că inclusiv managerul de centru a fost îndepărtat pentru o perioadă.

– Da, am făcut și acest pas. L-am detașat la alt centru, tocmai pentru ca persoana care l-a înlocuit să observe dacă aceste scene au loc. Nu s-a întîmplat. Și, sincer, de fiecare dată cînd am ajuns acolo nu am surprins astfel de ipostaze. Nu i-am găsit niciodată legați.

– Cu angajații…

– Am avut discuții și cu angajații. E o muncă foarte grea. Unii pacienți sînt violenți, se întîmplă să se dezbrace, să rupă hainele. Știm că sunt puțini bani, că salariile sunt mici. Dar le-am explicat că dacă nu le mai place, dacă nu au grijă cum trebuie de pacienți, nu trebuie să mai rămînă. Repet, situația de la Măciuca e gravă și voi lua măsuri dure după finalizarea anchetelor.

Centrul pentru Resurse Juridice: ”În 2016, Nicolae Badea, directorul de la asistență socială nu ne-a lăsat să intrăm în centrele din Vâlcea”

”Vâlcea este în primele 10 județe la mortalitatea din centrele cu dizabilități și nu a fost sesizată poliția în nici unul din cazuri! Cauza trecută pe toate certificatele de deces a fost stop cardio-respirator. A existat un alt diagnostic, pneumonie, doar într-un singur caz” Georgiana Pascu, Centrul pentru Resurse Juridice

Georgiana Pascu conduce Centrul pentru Resurse Juridice, unul dintre ONG-urile care activează în domeniul asistenței sociale și protecției copilului.

Ea povestește că directorul DGASPC Vâlcea, Nicolae Badea, nu le-a mai permis în 2016 să intre în centrele pentru persoane cu dizabilități

– Doamnă Pascu, ați citit articolul despre Centrul Măciuca?

– Nu am cuvinte. Sunt pur și simplu șocată de condițiile și modul în care sunt tratați acești oameni acolo! Nu înțeleg cum poate exista un astfel de loc în 2017. Și am văzut multe.

– Nu vedeți pentru prima dată așa ceva.

– Ne-am confruntat deseori cu astfel de situații, dar în cazul de față este vorba de umilință totală. Ultimul caz întâlnit de noi a fost în 2014, la centrul pentru probleme psihice de la Bolintin-Vale, din județul Giurgiu. Acolo am găsit două persoane legate de paturi. Din fotografiile publicate, la Măciuca e vorba de mai multe persoane legate de paturi, ținute cu sau fără intenție dezbrăcate pe niște placaje. Este inuman.

”Nu vorbim de lipsa de tratamente, ci de rele tratamente” Georgiana Pascu

– Cu ce se ocupă mai exact Centrul pentru Resurse Juridice?

– Suntem o organizație neguvernamentală care verifică respectarea drepturilor omului şi a egalităţii de şanse. Avem un program demarat în 2003 de monitorizare a locurilor unde persoanele cu dizabilități sunt ținute în spațiu închis, centre și spitale. Îi apărăm pe cei care nu se pot apăra singuri. Depunem plângeri penale în locul lor.

– Centrul de la Măciuca era monitorizat de dumneavoastră?

– Nu am ajuns la el. În Vâlcea am monitorizat centrul de la Băbeni, care după plângerile depuse de noi în 2015 urma să fie închis. O parte din pacienții de aici au fost mutați la o casă tip familial, iar restul transferați la Măciuca. Când am dorit să verificăm din nou centrele din Vâlcea, în noiembrie 2016, directorul DGASPC Vâlcea, domnul Nicolae Badea, nu ne-a mai permis să intrăm în centre pe motiv că parteneriatul lor cu noi a fost reziliat.

– Dar ce știați despre centrul de la Măciuca?

– Știam că în 2016 erau 95 de beneficiari. Știam că sunt 85 de posturi, din care 11 vacante. Știam că nu au medic și psihiatru deși susțin că oferă inclusiv consiliere psihiatrică. Vâlcea este un județ cu probleme pentru noi.

– De ce spuneți asta?

– Pentru că le-am solicitat date cu privire la decesele înregistrate în centrele lor și, pe datele pe care le avem până în prezent, lucrurile nu sunt în regulă. Decesele survenite la persoanele cu dizabilități aflate în spații privative de libertate se înscriu în categoria morților suspecte, iar reprezentanții centrelor trebuie să sesizeze organele competente pentru lămurirea condițiilor în care au survenit. Vâlcea a raportat 38 de decese în 2015 și încă 21 în perioada ianuarie-septembrie 2016.

– Ce veți face în continuare?

– Vom face toate demersurile pentru a avea acces în centru. Aceste persoane nu pot vorbi, nu se pot apăra. Dacă este nevoie, ne vom adresa inclusiv instanței.

Citește AICI prima parte: Oameni legați cu chingi de TIR de paturi și bănci la Centrul de boli psihice Măciuca! ”Pentru că infirmierii îi amenajează casa managerului”